Адыгэм ибэр ихэгъэгу, ич1ыгужъ исыжьхэп, зэрэхэгъэгоу итэкъухьагъэ хъугъэ. Нахьыбэ зэрысыр Тыркуер ары. Тыркуем ис адыгэхэм мэк1э мак1эзэ яныдэлъфыбзэ ащэгъупшэ, рыгущы1эрэм ипчъагъэ мэк1э дэд, зы1умылъыжьри нахьыб. Непэ Тыркуем ис адыгэхэм абзэк1э еджэн, тхэн амал я1эу хъугъэ ык1и лъэбэкъу гъэнэфагъэхэри ащк1э аш1ыгъэх.   Дюзджэ университетым кавказыбзэхэмрэ культурэхэмрэ якъутамэ къыщызэ1уахыгъ, адыгабзэмрэ литературэмрэ щызэрагъаш1э. Дюзджэ университетым, сэ къызэрэсш1ош1ырэмк1э, тэрэзэу егъэджэн 1офыр зэхищагъ, къек1ол1эк1э тэрэз хихыгъ. Кирилл лъапсэ зи1э тхыбзэмк1э егъэджэн 1офыр щырек1ок1ы. Адыгабзэм изэгъэш1энк1э апэрэ илъэс еджэгъум тхьамафэм сыхьат 16 къеты. Ахэр мырэущтэу гощыгъэ: едэ1унымрэ гущы1энымрэ (сыхьати 6), тхэнымрэ еджэнымрэ (сыхьати 6),   грамматикэр (сыхьати 4). Ят1онэрэ илъэс еджэгъум адыгабзэм изэгъэш1эн лъагъэк1уатэ: едэ1унымрэ гущы1энымрэ (сыхьати 4), тхэнымрэ еджэнымрэ (сыхьати 4),   грамматикэр (сыхьати 3), адыгэ литературэр (сыхьати 2), урысыбзэу кирилл лъаспэ зи1эр (сыхь. 5).